SET บ่ายผันผวน ไร้ปัจจัยใหม่หนุนชู 6 หุ้นเด่น เก็งงบ Q3/59 โตแกร่ง
SET บ่ายผันผวน ไร้ปัจจัยใหม่หนุน พร้อมให้แนวต้าน 1,505-1,510 จุด แนวรับ 1,480-1,490จุด โบรกฯชู 6 หุ้นเด่น เก็งงบ Q3/59 โตแกร่ง นำโดย BJC, CPALL, EA, BEAUTY, ESSO และ THANI
28 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (28 ต.ค.) ผันผวนอยู่ในกรอบอิงทางลบ ตามทิศทางตลาดหุ้นภูมิภาคส่วนใหญ่ เหตุยังไร้ปัจจัยสนับสนุน ประกอบกับนักลงทุนรอติดตามผลการประชุมเฟด ,การเลือกตั้งประธานาธิบดีสหรัฐฯ และทิศทางราคาน้ำมัน แนวโน้มช่วงบ่ายคาดดัชนีฯยังคงผันผวนต่อไปในกรอบ ให้แนวต้าน 1,505-1,510 จุด แนวรับ 1,480-1,490 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนอยู่ในกรอบ ในลักษณะ downside มากกว่า upside เป็นไปตามตลาดหุ้นอื่นในภูมิภาคที่ส่วนใหญ่เคลื่อนไหวในแดนลบ เนื่องจากยังไม่มีปัจจัยใหม่เข้ามาสนับสนุน ขณะที่นักลงทุนยังอยู่ระหว่างรอติดตามการประชุมของธนาคารกลางสหรัฐ (เฟด) ในวันที่ 1-2 พ.ย.นี้จะมีการส่งสัญญาณการปรับขึ้นอัตราดอกเบี้ยในเดือน ธ.ค.หรือไม่ และการเลือกตั้งประธานาธิบดีของสหรัฐฯ ในสัปดาห์ถัดไป รวมถึงทิศทางราคาน้ำมัน  
แนวโน้มการลงทุนในช่วงบ่ายนี้ ดัชนีฯน่าจะผันผวนอยู่ในกรอบเหมือนกับช่วงเช้า แนะนักลงทุนหากดัชนีฯไม่ได้ปรับตัวลงแรงมาก และยังประคองตัวเหนือ 1,480 จุด ถือว่าเป็นระดับที่สามารถเข้าเก็งกำไรในระยะสั้นได้ แต่ถ้าย่อลงไปก็อาจจะต้องทยอยลดพอร์ต และขายทำกำไรออกมา พร้อมให้แนวต้าน 1,505-1,510 จุด แนวรับ 1,480-1,490 จุด
 
บล.ธนชาตระบุในบทวิเคราะห์ (28 ต.ค.) ว่า SET ภาคเช้าเคลื่อนไหวในกรอบแคบต่อเนื่อง โดยเน้นการลงทุนเป็นหุ้นรายตัว และใช้กลยุทธ์ “Selective” และแนะนำ “Selective” กลุ่มหุ้นที่ผลการดำเนินงานไตรมาส 3/59 ออกมาดี และหุ้นที่ถูกมีโอกาสถูกปรับประมาณการกำไร/เป้าหมายพื้นฐานขึ้น อย่าง BJC (การย่อลงมาของราคาหุ้นเป็นโอกาสในการซื้อ) CPALL EA BEAUTY ESSO และ THANI
ในขณะเดียวกัน แนะนำ “ซื้อ” THANI ด้วยเป้าหมายพื้นฐาน 6.40 บาท ด้วยปัจจัยสนับสนุนจาก 1) TRIS ปรับ Credit Rating บริษัทขึ้นเป็น A- จากเดิม BBB+ ส่งผลต้นทุนการเงินลดลง โดยจะเห็นชัดขึ้นหลังจาก Refinance หุ้นกู้ 3 พันล้านบาทใน พ.ย.16 และ 6 พันล้านบาท ในปี 2560 เป็น Upside Risk ต่อ Net Interest Margin และ ประมาณการกำไรปีหน้า 2) สินเชื่อรถบรรทุกที่เป็นพอร์ตหลักของบริษัทยังเติบโตดี และคาดว่าสินเชื่อใหม่จะเติบโต 20% ในปี 2560 ขณะที่คุณภาพสินทรัพย์ยังแข็งแรง 3) คาดการณ์กำไรปี 2559-2560 ที่ 860 ล้านบาท และ 1 พันล้านบาท เติบโต 15-20% ด้วย PE 12x ปีหน้ายังไม่แพง ด้วยปันผล 4.2-5.0% และ 4) ทางเทคนิคราคาหุ้น Breakout เส้นแนวโน้มขาลงแล้ว มีเป้าหมายการปรับสูงขึ้นที่ 5.45 และ 6.00 บาท ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BPP    มูลค่าการซื้อขาย 6,675.08 ล้านบาท ปิดที่  25.75 บาท เพิ่มขึ้น 4.75 บาท         
JAS    มูลค่าการซื้อขาย 2,575.46 ล้านบาท ปิดที่   8.40 บาท เพิ่มขึ้น 0.45 บาท         
BANPU  มูลค่าการซื้อขาย 1,382.38 ล้านบาท ปิดที่  18.60 บาท ลดลง  0.40 บาท        
SQ     มูลค่าการซื้อขาย 1,379.79 ล้านบาท ปิดที่   4.28 บาท ราคาไม่เปลี่ยนแปลง
SCC    มูลค่าการซื้อขาย   865.07 ล้านบาท ปิดที่ 494.00 บาท ลดลง  6.00 บาท